**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 1 Νοεμβρίου 2022, ημέρα Τρίτη και ώρα 16.40΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε** σε συνεδρίαση η Διαρκής Επιτροπή Παραγωγής και Εμπορίου, υπό την Προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης: «Ενημέρωση των μελών της Επιτροπής από τον Υπουργό Υποδομών και Μεταφορών, κ. Κωνσταντίνο Καραμανλή, σύμφωνα με το άρθρο 32§9 του Κανονισμού της Βουλής, σχετικά με την προσυμβατική διαδικασία των έργων:

α) «Κατασκευή Επαρχιακής Οδού Καστοριάς - Πτολεμαΐδας Άξονας: Τμήμα ρέμα Κώτουρη - όρια Νομού Κοζάνης με σήραγγα στην Κλεισούρα» (κωδ. αναφ. 6000), με Αναθέτουσα Αρχή την Εγνατία Οδό Α.Ε. και

β) «Διευθέτηση Οριοθέτηση Ρέματος Ραφήνας», με Αναθέτουσα Αρχή το Υπουργείο Υποδομών και Μεταφορών.

Στη συνεδρίαση παρέστησαν οι Υφυπουργοί Υποδομών και Μεταφορών, κ. κ. Μιχαήλ Παπαδόπουλος και Γεώργιος Καραγιάννης, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστη ο Διευθύνων Σύμβουλος της ΕΓΝΑΤΙΑ ΟΔΟΣ Α.Ε., κ. Κωνσταντίνος Κουτσούκος.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Χιονίδης Σάββας, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Βρυζίδου Παρασκευή, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Καραθανασόπουλος Νικόλαος, Λαμπρούλης Γεώργιος, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζει η συνεδρίαση της Διαρκούς Επιτροπής Παραγωγής και Εμπορίου. Σε αυτή τη συνεδρίαση θα έχουμε ενημέρωση των μελών μας από τους Υφυπουργούς Υποδομών και Μεταφορών, τον κ. Γιώργο Καραγιάννη και τον κ. Μιχάλη Παπαδόπουλο, σχετικά με την κατασκευή Επαρχιακής Οδού Καστοριάς - Πτολεμαΐδας Άξονας: Τμήμα ρέμα Κώτουρη - όρια Νομού Κοζάνης με σήραγγα στην Κλεισούρα με Αναθέτουσα Αρχή την Εγνατία Οδό Α.Ε. και, δεύτερον, τη Διευθέτηση Οριοθέτηση Ρέματος Ραφήνας, με Αναθέτουσα Αρχή το Υπουργείο Υποδομών και Μεταφορών.

Να ζητήσω από τους κυρίους Υπουργούς να ξεκινήσουμε την ενημέρωση - όπως συνήθως γίνεται - και επ’ αυτών να γίνουν ερωτήσεις.

Αρχίζουμε με τον Υφυπουργό Υποδομών και Μεταφορών, τον κ. Γιώργο Καραγιάννη.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, θα προσπαθήσω να είμαι σύντομος, παρόλο που είναι δύο πάρα πολύ σημαντικά έργα και για την περιοχή της Δυτικής Μακεδονίας, αλλά και για την Ανατολική Αττική.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ειδικά το δεύτερο. Το δεύτερο είναι πολύ σημαντικό και θα θέλαμε να ακούσουμε κάτι περισσότερο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Έχω εξ αριστερών μου τον κ. Παπαδόπουλο για τη Δυτική Μακεδονία και ευρύτερα, εκ δεξιών μου, εσάς, για την Ανατολική Αττική.

Κυρίες και κύριοι Βουλευτές, μετά την προηγούμενη συνεδρίαση, που σας παρουσιάσαμε τις τρεις συμβάσεις σιδηροδρομικού ενδιαφέροντος, συνεχίζουμε σε αυτή τη συνεδρίαση με δύο συμβάσεις αμιγώς κατασκευαστικού χαρακτήρα και ενδιαφέροντος. Ξεκινώ με την πρώτη της Δυτικής Μακεδονίας, την κατασκευή της Επαρχιακής Οδού Καστοριάς Πτολεμαΐδας, το τμήμα, όπως ανέφερε ο κ. Πρόεδρος, από το ρέμα Κώτουρη ως τα όρια του Νομού Κοζάνης, με τη γνωστή σήραγγα της Κλεισούρας, με αναθέτουσα αρχή την Εγνατία Οδό. Ένα εξαιρετικά σημαντικό έργο για τη Δυτική Μακεδονία αρχικού προϋπολογισμού 57 εκατομμυρίων ευρώ χωρίς ΦΠΑ με χρηματοδότηση από το ΠΕΠ Δυτικής Μακεδονίας. Το έργο περιλαμβάνει την κατασκευή της Νέας Επαρχιακής Οδού μήκους 10,4 χιλιομέτρων, που εντάσσεται στον Οδικό Άξονα Καστοριάς Πτολεμαΐδας, στα όρια, ουσιαστικά, των Νομών Καστοριάς και Φλώρινας και καταλήγει στα όρια του Νομού Κοζάνης.

Στο πλαίσιο αυτού του έργου προβλέπεται η επιμέρους κατασκευή τεσσάρων ανισόπεδων κόμβων, μιας γέφυρας στο ρέμα Κώτουρη -όπως σας αναφέραμε-, τεσσάρων κάτω διαβάσεων, δύο κτιρίων στα μέτωπα της σήραγγας και το πιο σημαντικό και επιμέρους έργο αυτό της σήραγγας της Κλεισούρας μήκους 1,3 χιλιομέτρων. Η προκήρυξη του διαγωνισμού αναρτήθηκε στην επίσημη εφημερίδα της Ευρωπαϊκής Ένωσης στις 24 Φεβρουαρίου 2022 με καταληκτική ημερομηνία υποβολής των προσφορών τη 13η Απρίλη του 2022. Γι’ αυτό το έργο κατατέθηκαν τέσσερις προσφορές και προσωρινός μειοδότης αναδείχτηκε η εταιρεία ΑΚΤΩΡ με μέση έκπτωση της τάξεως 16,72% και σύνολο δαπάνης του έργου, περίπου, 47,7 εκατομμύρια ευρώ χωρίς ΦΠΑ, με χρόνο κατασκευής του έργου τα 3 έτη. Σημειώνω ότι ο φάκελος αυτός έχει εγκριθεί από το Ελεγκτικό Συνέδριο στις 9 Σεπτεμβρίου. Για οτιδήποτε τεχνικό είναι μαζί μας ο Διευθύνων Σύμβουλος της Εγνατία Οδός, ο κ. Κουτσούκος, ο οποίος μπορεί να σας πει για όλα τα τεχνικά αυτού του έργου.

Τελειώνοντας, για αυτό το έργο της Δυτικής Μακεδονίας χαίρομαι πάρα πολύ, γιατί και με τον Μιχάλη τον Παπαδόπουλο δουλέψαμε πολύ συστηματικά για να προχωρήσει αυτό το έργο και με όλους τους Βουλευτές της Δυτικής Μακεδονίας, ώστε η περιοχή εκείνη να αποκτήσει τη θέση που της αξίζει και να λύσει εκκρεμότητες ετών, γιατί μιλάμε πραγματικά για μια εκκρεμότητα που υπήρχε στην περιοχή η οποία έρχεται εδώ και δεκαετίες, θα έλεγα.

Προχωρώ στη δεύτερη Σύμβαση, αυτό το έργο της διευθέτησης και οριοθέτησης του ρέματος Ραφήνας που θα υλοποιήσει το Υπουργείο Υποδομών και Μεταφορών ως αναθέτουσα Αρχή, ένα εξαιρετικής σημασίας αντιπλημμυρικό έργο που μαζί με αυτό της διευθέτησης του ρέματος της Εσχατιάς αποτελούν τα δύο μεγαλύτερα έργα που κατασκευάζει το Υπουργείο για την ανάσχεση στην Αττική των μεγάλων πλημμυρικών φαινομένων.

Αντικείμενο του έργου του αρχικού προϋπολογισμού 85,6 εκατομμυρίων ευρώ και με χρηματοδότηση εξασφαλισμένη από το ΕΝΕΠΕΡΑ είναι η διευθέτηση του ρέματος της Ραφήνας με σκοπό τη διαχείριση των πλημμυρικών απορροών και τη διασφάλιση της αντιπλημμυρικής προστασίας των παρακείμενων αστικών, περιαστικών και αγροτικών περιοχών.

Τα προτεινόμενα έργα διευθέτησης του ρέματος της Ραφήνας αφορούν περίπου ένα μήκος 15 χιλιομέτρων από την εκβολή του ως τη Λεωφόρο Σπάτων και των συμβαλλόντων σε αυτό ρεμάτων, Καλλιτεχνούπολης, Βαλλανάρη, Παλαιού Μύλου και Αγίας Παρασκευής. Για το έργο αυτό έχουν προβλεφθεί απαλλοτριώσεις εκτάσεων άνω των 700 χιλιάδων τετραγωνικών χιλιομέτρων, ενώ έχουν προβλεφθεί και επιμέρους έργα μετατόπισης δικτύων τηλεπικοινωνιών, ύδρευσης, υδροδότησης, ηλεκτροδότησης, καθώς και αρχαιολογικές έρευνες.

Η προκήρυξη αυτού του διαγωνισμού δημοσιεύθηκε στις 4 Αυγούστου του 2021 με καταληκτική ημερομηνία για την υποβολή των προσφορών την 21η Σεπτέμβρη του 2021 και έγινε με ανοιχτή διαδικασία σύμφωνα με το ν. 4412 με κριτήριο ανάθεσης την πλέον συμφέρουσα από οικονομικής άποψης προσφορά.

Στο διαγωνισμό αυτό συμμετείχαν επτά εταιρείες και προσωρινός ανάδοχος αναδείχθηκε η Εταιρεία «ΙΝΤΡΑΚΑΤ» με τεκμαρτή έκπτωση 12,2% και προσφερόμενο σύνολο δαπάνης έργου 60 εκατομμύρια 100.000 ευρώ χωρίς Φ.Π.Α..

Το πράσινο φως το πήραμε από το Ελεγκτικό Συνέδριο ότι δεν κωλύεται η υπογραφή της Σύμβασης στις 19 Αυγούστου και αυτό το έργο, αφού το περάσουμε από την αρμόδια Επιτροπή το αμέσως επόμενο χρονικό διάστημα το συμβασιοποιούμε.

Όπως αντιλαμβάνεστε, κυρίες και κύριοι Βουλευτές, τα δύο αυτά έργα, αλλά και όλα τα έργα που παρουσιάσαμε σήμερα είναι πάρα πολύ σημαντικά και για την Αττική και για την Καστοριά και την Κοζάνη, αλλά και για όλους τους Νομούς, γιατί πραγματικά σήμερα από την αρμόδια Επιτροπή πέρασαν έργα άνω των 300 εκατομμυρίων ευρώ τα οποία προστίθενται ουσιαστικά στο συνολικό πρόγραμμα έργων που αυτή την περίοδο το Υπουργείο Υποδομών και Μεταφορών με τον Κώστα τον Καραμανλή υλοποιούμε σε όλη τη χώρα, το οποίο ως το τέλος της θητείας του Κυριάκου Μητσοτάκη θα φτάσουν περίπου αυτό που έχουμε ανακοινώσει τα 13 δισεκατομμύρια ευρώ σε όλη την επικράτεια.

Με όραμα, με σχέδιο, με μια πολύ συστηματική δουλειά οικοδομούμε ουσιαστικά τη νέα γενιά υποδομών για όλη τη χώρα και αυτό να είστε σίγουροι ότι θα συνεχίσουμε να το κάνουμε και το επόμενο διάστημα. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Και εμείς ευχαριστούμε τον κ. Καραγιάννη. Ο κ. Παπαδόπουλος θέλει κάτι να συμπληρώσει σε αυτό;

Κύριε Υφυπουργέ, έχετε το λόγο.

**ΜΙΧΑΛΗΣ ΠΑΠΑΔΟΠΟΥΛΟΣ (Υφυπουργός Υποδομών και Μεταφορών)**: Ευχαριστώ, κύριε Πρόεδρε. Το μόνο που θέλω να συμπληρώσω είναι ότι πραγματικά το έργο της Σήραγγας της Κλεισούρας είναι ένα έργο που κουβεντιάζεται πάρα πολλά χρόνια.

Είναι πολύ σημαντικό και θέλω και από το βήμα αυτό να ευχαριστήσω και τον Υπουργό τον Κώστα τον Καραμανλή και τον Γιώργο τον Καραγιάννη τον Υφυπουργό, γιατί οι προσπάθειές τους ήταν πάρα πολύ σημαντικές στο να επιταχυνθεί η διαδικασία και βέβαια και την Εγνατία Οδό και τον Πρόεδρό της για να ολοκληρωθεί και να ξεκινήσει αυτό το έργο.

Είναι πραγματικά ένα έργο αναπτυξιακό για τη Δυτική Μακεδονία, ένα έργο συγκεκριμένο, που θα δώσει πνοή και στην Καστοριά και στην Πτολεμαΐδα και στο νομό Κοζάνης συνολικότερα. Πιστεύω ότι θα εφαρμοστούν τα χρονοδιαγράμματα, πριν από μερικές μέρες στην Καστοριά έγινε η υπογραφή από τον Πρόεδρο της Εγνατίας και της εταιρείας των πρώτων συμβάσεων και ας ευχηθούμε όλοι ότι θα πάει καλά.

Συνεχίζουμε, λοιπόν, συνεχίζουμε με παραπάνω από αυτά τα οποία έχουμε πει στις εκλογές του 2019, συνεχίζουμε με έργα περισσότερα από αυτά που έχουμε ανακοινώσει, αλλά με σοβαρότητα και υπευθυνότητα.

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ:** Πράγματι είναι θετικό να συζητάμε για έργα, τα οποία δίνουν λύσεις σε χρονίζοντα προβλήματα, δίνουν προοπτική αναπτυξιακή, ιδιαίτερα όταν αφορούν σε περιφέρειες, οι οποίες είναι μειονεκτικές, έχουν προβλήματα και υστέρηση στην ανάπτυξη, όπως την περιφέρεια της Δυτικής Μακεδονίας. Το συγκεκριμένο έργο δεν αφορά μόνο την Καστοριά, την Πτολεμαΐδα ή το νομό Κοζάνης, αφορά σε ολόκληρη την Περιφέρεια της Δυτικής Μακεδονίας και πραγματικά είναι μια θετική εξέλιξη και πρόκειται για ένα έργο που η περιοχή και οι παράγοντες χρόνια αναζητούσαν.

Ελπίζουμε ότι θα ολοκληρωθεί ομαλά, θα τηρηθούν τα χρονοδιαγράμματα και θα είναι ένα τεχνικά άρτιο έργο. Βέβαια σε αυτό συνηγορεί και το γεγονός ότι η Εγνατία Οδός Α.Ε έχει υπό την ευθύνη της την κατασκευή αυτού του έργου. Η Εγνατία Οδός Α.Ε. είναι μια εταιρεία του ελληνικού δημοσίου που έχει αποκτήσει μια ιδιαίτερα σημαντική εμπειρία και τεχνογνωσία, η οποία βέβαια θα πρέπει να φροντίσουμε, με την ενίσχυσή της και όχι την αποδυνάμωση, να μεταφερθεί και σε προσωπικό νεότερης ηλικίας για να αποτελέσει τη συνέχεια.

Με αφορμή τη συζήτηση αυτή και την αναφορά στην Εγνατία Οδό Α.Ε., να αναφέρουμε ότι είναι μια εταιρεία που δημιουργήθηκε στα πλαίσια της ανάπτυξης του σημαντικότερου οδικού έργου με τεράστια αναπτυξιακή και οικονομική σημασία της Εγνατίας Οδού, αλλά και με γεωπολιτική διάσταση και στρατηγική σημασία για τη χώρα μας, το οποίο και βεβαίως θα πρέπει να το προστατεύσουμε και να το αναβαθμίσουμε, ώστε να είναι ένα λειτουργικό δίκτυο, γιατί αποτελεί την αφετηρία της σύνδεσης της χώρας μας με την υπόλοιπη Ευρώπη με λιμάνια, σιδηροδρομικούς σταθμούς, είναι η διασύνδεση όλων των υποδομών που λέγαμε και στη συζήτηση της προηγούμενης συνεδρίασης, για τη δημιουργία ενός κόμβου μεταφορικού για τη χώρα μας στην νοτιοανατολική Μεσόγειο.

Βέβαια, με την ευκαιρία αυτή θα ήθελα να ρωτήσω τον κ. Υπουργό ή και τον κ. Κουτσούκο που παρευρίσκεται, υπήρχε και υπάρχει παράλληλα η διαδικασία της παραχώρησης της Εγνατίας Οδού, η οποία βεβαίως έχει προχωρήσει, αλλά δεν το γνωρίζουμε όμως και θα θέλαμε αν μπορείτε να μας δώσετε κάποια στοιχεία, σε ποια φάση βρίσκεται όλη αυτή η εξέλιξη και αν υπάρχει κάποιο σενάριο πιθανής αναθεώρησης σε αυτή τη διαδικασία και βεβαίως γνωρίζουμε, ότι αυτά με δέσμευση της προηγούμενης κυβέρνησης έχουν πάει στο ΤΑΙΠΕΔ. Είναι μια δημόσια περιουσία που για 99 χρόνια έχει πάει στη διαχείριση του ΤΑΙΠΕΔ και από κει βεβαίως έχει ξεκινήσει και ο σχετικός διαγωνισμός. Όμως, έχουμε ξαναπεί τις απόψεις μας για αυτό το έργο και για αυτή την εταιρεία, το οποίο επιβεβαιώνεται βέβαια μέσα από πολλές παρεμβάσεις που γίνονται αλλά και τις πολλές ανάγκες που υπάρχουν γι’ αυτό το έργο, όπου που θα πρέπει να υπάρξει ένας πιο ολοκληρωμένος προγραμματισμός.

Όσον αφορά στα έργα, πράγματι ανακοινώνονται, σχεδιάζονται και εξαγγέλλονται. Στην υλοποίηση όμως, κύριε Υπουργέ, μέχρι το τέλος της τετραετίας τα αποτελέσματα δεν είναι ανάλογα των διακηρύξεων. Μπορεί να είναι πολλές οι αιτίες, ωστόσο οφείλουμε να το επισημάνουμε. Υπάρχουν πολλά μέτωπα ανοικτά, πολλά θέματα ανοιχτά και πολλές υποδομές που περιμένουν είτε την ωρίμανση μελετών είτε την εξασφάλιση χρηματοδοτήσεων, πέρα από τις όποιες καλές προθέσεις υπάρχουν.

Τώρα, όσον αφορά στο δεύτερο έργο με τη Διευθέτηση και Οριοθέτηση του Ρέματος της Ραφήνας, είναι επίσης σημαντικό έργο. Τα αντιπλημμυρικά έργα ξέρουμε πόσο μεγάλη σημασία έχουν και τι προβλήματα έρχονται να αντιμετωπίσουν, όπως έχουν δημιουργηθεί και συσσωρευτεί μέσα από τον τρόπο που εξελίχθηκε η ανάπτυξη η οικιστική και λοιπή, σε πολλές περιοχές ιδιαίτερα της Αττικής, αλλά και στην υπόλοιπη Ελλάδα, διότι και εκεί βλέπουμε τα προβλήματα και τις συνέπειες που υπάρχουν όταν εκδηλώνονται τα ακραία καιρικά φαινόμενα, που με την κλιματική αλλαγή είναι όλο και περισσότερα.

Με αφορμή, λοιπόν, τη συζήτηση αυτή θα ήθελα να ρωτήσω βλέποντας εδώ και τον πίνακα των έργων που εκτελούνται στα πλαίσια του ΕΣΠΑ 2014 – 2020, αν συνδέεται το έργο αυτό που συζητάμε σήμερα, η Διευθέτηση Οριοθέτηση του Ρέματος της Ραφήνας με το έργο της διευθέτησης του Ρέματος Ερασίνου ή και Αγίου Γεωργίου Ερασίνου. Δεύτερον, σε τι φάση βρίσκεται η εξέλιξη του έργου της Διευθέτησης του Ρέματος Ερασίνου, αν έχετε κάποια στοιχεία και αν μπορείτε να απαντήσετε αυτή τη στιγμή, δεδομένου, ότι υπάρχουν μια σειρά από προβλήματα όπως πρώτον με την υφιστάμενη εργολαβία.

Ένα δεύτερο πρόβλημα, όπως έχει επισημανθεί αφορά στα αρχαιολογικά ευρήματα κατά τις εκσκαφές για την εκτέλεση των εργασιών αυτού του έργου. Ένα τρίτο ζήτημα είναι οι έντονες αντιδράσεις που υπάρχουν από τους κατοίκους της περιοχής για το έργο αυτό, το οποίο είναι μεν έργο απαραίτητο, αλλά θα μπορούσε να υπάρχουν πιο ήπιες παρεμβάσεις και εξίσου αποτελεσματικές σε μια περιοχή με ιδιαίτερη φυσική ομορφιά σε ένα οικοσύστημα περιοχής Natura. Τώρα αν υπάρχουν κάποια στοιχεία γύρω από αυτά τα ερωτήματα, θα ήθελα κύριε Υπουργέ, αν μπορείτε να μας τα πείτε σήμερα εδώ στην Επιτροπή.

Βλέποντας αυτόν τον κατάλογο των έργων με τον προϋπολογισμό 430 εκατ., τη Διευθέτηση του Ρέματος Ραφήνας 105 εκατομμύρια. Θέλω να ευχηθώ κύριε Υπουργέ και να ελπίζω, ότι θα είστε θετικοί και στην προώθηση εξασφάλισης χρηματοδότησης στο νέο ΕΣΠΑ πλέον και για τη Διευθέτηση Οριοθέτησης της Κοίτης του Αράχθου στην Άρτα, ένα έργο πολύ μεγάλης σημασίας και αντιπλημμυρικής αλλά και αναπτυξιακής.

Είχε ενταχθεί στο ΕΣΠΑ 2014 – 2020, αλλά, δυστυχώς η καθυστέρηση στις μελέτες και στην ωρίμανση του έργου δεν κατέστησαν δυνατή την υλοποίησή του στο προηγούμενο ΕΣΠΑ. Ελπίζω και θα ήθελα να δω το έργο αυτό, με την ανάλογη χρηματοδότηση, στο νέο ΕΣΠΑ, αλλά και την ολοκλήρωση των διαδικασιών που εκκρεμούν για την ωρίμανση του, που βεβαίως, έχουν να κάνουν και με την έγκριση της περιβαλλοντικής αδειοδότησης, που είναι αυτή τη στιγμή σε εξέλιξη και που αφορά και μια μεγάλη τοπική συζήτηση βέβαια, που γίνεται αυτό τον καιρό, αλλά, τουλάχιστον, να εξασφαλίσουμε ξανά τη χρηματοδότηση αυτού του ιδιαίτερα σημαντικού έργου.

Ευχαριστώ πολύ και για το χρόνο, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Γκόκα.

Στο σημείο αυτό, ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Χιονίδης Σάββας, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Βρυζίδου Παρασκευή, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Καραθανασόπουλος Νικόλαος, Λαμπρούλης Γεώργιος, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ κύριε Πρόεδρε.

Θα ξεκινήσουμε από το ότι, αν και υπάρχει αναφορά σε προσυμβατική διαδικασία, υποθέτουμε πως το Πτολεμαΐδα-Καστοριά έχει ήδη υπογραφεί, ενώ δεν γνωρίζουμε αν συμβαίνει κάτι ανάλογο με το ρέμα Ραφήνας. Δεν έχει υπογραφεί. Το σωστό θα ήταν πάντως να έρχονται οι συμβάσεις προς συζήτηση, πριν οι συμβασιοποιηθούν. Ενδεχομένως, ακόμη πιο πριν, κατά το σχεδιασμό, έτσι ώστε να λαμβάνονται υπόψιν και οι απόψεις της αντιπολίτευσης, όχι απλά να συζητάμε για τον αέρα.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Στο 98% των περιπτώσεων γίνεται αυτό. Τώρα, λόγω ειδικής περίπτωσης και επειδή η χρηματοδότηση ήταν από το ΠΕΠ δυτικής Μακεδονίας και επειδή ο κ. Κασαπίδης ήθελε, για λόγους απορρόφησης κονδυλίων, να προχωρήσουμε όσο πιο άμεσα γίνεται, έγινε αυτό, με λίγες μέρες απόκλιση. Όπως βλέπετε, κύριε Βιλιάρδο, δεν το κάνουμε συχνά. Απλώς έγινε για τη συγκεκριμένη φορά και σας εξηγώ για ποιο λόγο έγινε.

**ΒΑΣΙΛΕΙΟΣ ΒΙΛΙΑΡΔΟΣ:** Δεν πειράζει. Απλώς το ανέφερα, για να μην γίνεται συχνά.

Τώρα, ξεκινώντας από το Πτολεμαΐδα-Καστοριά, η επαρχιακή οδός συνδέει τις δύο περιοχές. Έχει μήκος 55 χιλιόμετρα, σε ένα πραγματικά δύσκολο ανάγλυφο, το είδαμε και η παρούσα εργολαβία αφορά μόνο ένα τμήμα της, με 10,4 χιλιόμετρα, όπως είπατε, μαζί με τη σήραγγα Κλεισούρας. Εναλλακτικά πάντως η κίνηση μπορεί να γίνει πιο άνετα, αλλά με μεγαλύτερη διαδρομή, μέσω της ΕΓΝΑΤΙΑΣ, μήκους 98 χιλιομέτρων για την ίδια διαδρομή. Εντούτοις και οι δύο διαδρομές διανύονται, περίπου, σε μία ώρα και 10 λεπτά, ενώ η ΕΓΝΑΤΙΑ είναι μεν πιο ασφαλής και άνετη, αλλά έχει το κόστος των διοδίων. Εδώ ίσως βρίσκεται η διάφορα. Επειδή τώρα το έργο βρίσκεται στα όρια των νομών Καστοριάς Φλώρινας και Κοζάνης, οι πολίτες τους μπορούν να επωφεληθούν από τις εργασίες κατά την κατασκευή, όπως επίσης από την πρόσβαση, με δεδομένο ότι πολλοί έχουν χάσει τη δουλειά τους από την απολιγνιτοποίηση.

Τέλος, το έργο υπεγράφη την Παρασκευή 21 Οκτωβρίου, όπως είπατε και εσείς. Από τις εφημερίδες είναι η ενημέρωσή μας, αν είναι έτσι, όπου οργανώθηκε, πραγματικά, φιέστα, το διαβάσαμε στον τοπικό τύπο, κατά την υπογραφή του. Κάτι που συνηθίζει τελευταία η κυβέρνηση, όπως με τη φιέστα του κυρίου Γεωργιάδη για τα εγκαίνια ενός χωραφιού στην Κοζάνη, το οποίο το εγκαινίασε ως ΒΙΠΕ, βιομηχανική περιοχή δηλαδή. Ενδεχομένως πάντως, όλα αυτά γίνονται για να καλυφθεί το έγκλημα της απολιγνιτοποίησης, κάτι που όμως γίνεται αντιληπτό από τους πολίτες και θα το πληρώσει κάποια στιγμή η κυβέρνηση, είμαστε σίγουροι.

Οι ερωτήσεις μας εδώ είναι οι εξής: Ποιος είναι ο λόγος που εκπονείται το έργο;

Τι κινήσεις θα εξυπηρετήσει, με δεδομένο ότι υπάρχει η εναλλακτική διαδρομή μέσω της ΕΓΝΑΤΙΑΣ οδού;

Δεύτερον, το κόστος είναι περίπου 5 εκατομμύρια ευρώ ανά χιλιόμετρο, οπότε πρόκειται για ένα σχετικά ακριβό δρόμο. Που οφείλεται το ότι κοστίζει τόσο πολύ;

Τρίτον, τι θα συμβεί στην περίπτωση που θα αυξηθεί το κόστος; Υπάρχουν περιθώρια στον προϋπολογισμό του έργου; Όλοι προβλέπουμε, ότι το κόστος, σε τέτοιου είδους έργα, αυξάνεται κατά τη διάρκεια του χρόνου.

Τέταρτον, θα υπάρξει παρεμπόδιση της κυκλοφορίας κατά την κατασκευή;

Πέμπτον, η ΕΓΝΑΤΙΑ που προωθεί το έργο είναι προς παραχώρηση στην ΤΕΡΝΑ.

Τι θα συμβεί στην περίπτωση που παραχωρηθεί, με δεδομένο ότι η ΤΕΡΝΑ είναι ανταγωνιστική της ΑΚΤΩΡ που ανέλαβε το έργο;

Έκτον, μεταξύ τους οι δύο εταιρείες δεν πάνε και τόσο καλά. Ποιο είναι το ποσό χρηματοδότησης από το ΕΣΠΑ και ποιο από το πρόγραμμα δημοσίων επενδύσεων;

Έβδομον, θα δρομολογηθεί ο κάθετος δρόμος ΕΓΝΑΤΙΑ-Κοζάνη-Πτολεμαΐδα-Φλώρινα-Νίκη και προς Μοναστήρι Σκόπια, που εκκρεμεί εδώ και πολλά χρόνια;

Είναι κάτι που ρωτά η περιοχή, γι’ αυτό έχουμε την ερώτηση. Και τελευταίο, γιατί δεν δρομολογείται εναλλακτικά, αν και μεγαλύτερου κόστους, η σιδηροδρομική σύνδεση Κοζάνη-Πτολεμαΐδα-Καστοριά, με νέο τμήμα Φλώρινα-Κρυσταλλοπηγή-Αλβανία, έτσι ώστε, μαζί με το Κοζάνη-Καλαμπάκα να θέσει τις βάσεις για την ολοκλήρωση της δυτικής ΕΓΝΑΤΙΑΣ έως την Ηγουμενίτσα;

Τώρα, συνεχίζοντας με τη διευθέτηση του ρέματος Ραφήνας, το παρόν αποτελεί μέρος των αντιπλημμυρικών έργων που χρειάζονται σε ολόκληρη τη χώρα.

Επίσης, στο Ταμείο Ανάκαμψης προβλέπονται αντιπλημμυρικά έργα ύψους 110 εκατομμυρίων ευρώ, ενώ είχαμε προτείνει και εμείς να προτεραιοποιηθούν. Θεωρούμε ότι είναι απολύτως απαραίτητο. Η INTRAKAT αναδείχθηκε προσωρινός ανάδοχος, έχοντας υποβάλει, όπως είπατε και εσείς, προσφορά με έκπτωση 12,2 %, δηλαδή, έναντι 75,6 εκατομμυρίων ευρώ. Επομένως, το κόστος εδώ, είναι συγκρίσιμο με το ρέμα Εσχατιάς, με το τμήμα, δηλαδή, δύο της INTRAKAT.

Οφείλουμε να σημειώσουμε, ότι μετά από ένα μπαράζ ενστάσεων και προσφυγών, σύμφωνα με όσα διαβάσαμε, βέβαια, στον Τύπο, φαίνεται ότι αποκλείσθηκε από την παρούσα εργολαβία ρέμα Ραφήνας, η μειοδοτούσα Εργολαβική Κωνσταντινίδη, με την αιτιολογία πως δεν πληρούσε τα κριτήρια για να συνεχίσει στο διαγωνισμό.

Τώρα, οι ερωτήσεις μας είναι οι εξής :

Πρώτον. Έχει υπογραφεί η σύμβαση; Μου είπατε όχι, αν δεν κάνω λάθος.

Δεύτερον. Γιατί υπήρξε έκπτωση της «Κωνσταντινίδη»; Απλή απορία μας. Δεν έχουμε κάτι με την εταιρεία, φυσικά.

Τρίτον. Πόσο είναι το ποσοστό χρηματοδότησης από το ΕΣΠΑ και πόσο από το Πρόγραμμα Δημοσίων Επενδύσεων;

Τέταρτον. Θα τελειώσει το έργο σε τρία χρόνια; Ρωτάμε, επειδή είναι διαπιστωμένο πως τα έργα καθυστερούν, ειδικά όσον αφορά την INTRACAT.

Πέμπτον. Ποιο είναι το κόστος των απαλλοτριώσεων; Είναι μέσα στο κόστος της εργολαβίας; Το ψάξαμε - μπορεί να κάνουμε λάθος - αλλά δεν είδαμε αν υπάρχουν οι απαλλοτριώσεις μέσα στο κόστος της εργολαβίας.

Τέλος, υπάρχουν άλλα έργα για να συμπληρωθεί η αντιπλημμυρική προστασία του λεκανοπεδίου; Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής) :** Ευχαριστούμε πολύ τον κ. Βιλιάρδο.

Το λόγο έχει ο συνάδελφος κ. Γεώργιος Λογιάδης, από το ΜέΡΑ25.

**ΓΕΩΡΓΙΟΣ ΛΟΓΙΑΔΗΣ :** Ευχαριστώ πολύ κύριε Πρόεδρε.

Ευχαριστούμε πολύ κύριε Καραγιάννη για την ενημέρωση. Εγώ από το Ηράκλειο Κρήτης είμαι, όπως είπαμε και την προηγούμενη φορά και θα ήθελα να σας ρωτήσω για τη σήραγγα στο Κακό Όρος, στο Ηράκλειο. Τώρα με το ΒΟΑΚ, πώς πάει η μελέτη αυτή; Διότι είναι μία απαίτηση όλης της κοινωνίας το τί γίνεται εκεί, διότι είναι μια τουριστική περιοχή. Σε συνδυασμό με αυτό, να ρωτήσω, επίσης, για τους κόμβους της Φοινικιάς, του ΠΑΓΝΗ, του αεροδρομίου και της ενδοπόλεως, πώς προχωράει το έργο και οι μελέτες;

Μία ακόμη ερώτηση. Γιατί δεν υπάρχουν βενζινάδικα στην Εγνατία Οδό; Οδηγούμε στην Εγνατία Οδό πολλά χιλιόμετρα και δεν υπάρχει βενζινάδικο.

Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε κύριε Λογιάδη.

Κύριε Υπουργέ, θα ήθελα να πω κι εγώ μια κουβέντα. Και το λέω γι’ αυτούς που δεν ξέρουν, ακριβώς, το τι σημαίνει διευθέτηση του ρέματος Ραφήνας και πόσο σημαντικό έργο είναι για την ευρύτερη περιοχή. Δεν ξέρω εγώ, κύριε Γκόκα, αν υπάρχουν κάποιες διαφωνίες από γειτνιάζοντα σπίτια ή αγροτεμάχια……

**ΧΡΗΣΤΟΣ ΓΚΟΚΑΣ :** Κύριε Πρόεδρε, με συγχωρείτε για τη διακοπή.

Αυτά που είπα αφορούν άλλο έργο. Αφορούν τη διευθέτηση του ρέματος Ερασίνου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής) :** Ο Ερασίνος, για να καταλάβετε τώρα, αν πούμε ότι βλέπουμε τον Υμηττό, δεξιά είναι το ρέμα Ραφήνας που θα βγει στη Ραφήνα και ο Ερασίνος βγαίνει από το Μαρκόπουλο και θα βγει στη Βραυρώνα. Κάνουν μεταξύ τους ένα Λ. Είναι από τα δύο πιο βασικά έργα για την Ανατολική Αττική. Ο Ερασίνος έχει περάσει από σαράντα κύματα, πρέπει να σας πω, πολλά χρόνια, επί πολλών κυβερνήσεων και επιτέλους, πρέπει να προχωρήσει. Κάθε χειμώνα, να ξέρετε, ότι καταστρέφονται περιουσίες. Παίρνει τα χώματα, δηλαδή και τα πάει στη θάλασσα κι έτσι, χάνονται περιουσίες και κτήματα. Δεν ξέρω σε ποια φάση είναι ο Ερασίνος, σήμερα. Ξέρω όμως, ότι το ρέμα Ραφήνας είναι πολύ σημαντικό και καταλήγει μέσα στον οικιστικό ιστό.

Αυτό που θέλω, λοιπόν, να ρωτήσω και εγώ κύριε Υπουργέ, είναι από πού θα ξεκινήσει να μαζεύει τα νερά; Το πού καταλήγουν, το ξέρω, αλλά πόσο ψηλά θα φτάσετε;

Είπατε στη λεωφόρο Σπάτων. Από εκεί υπάρχει κάποιο συγκεκριμένο σημείο ή θα φτάσετε μέχρι τα ρέματα στους πρόποδες του Υμηττού για να μαζέψετε περισσότερα νερά και να διευκολύνετε και άλλες περιοχές, πριν φτάσει στη Ραφήνα;

Γιατί, κατά τη γνώμη μου, είναι πάρα πολύ σημαντικό και χαίρομαι που του δώσατε προτεραιότητα και να καθαριστεί και να διευθετηθεί και να εξυπηρετήσει τις ανάγκες για τις οποίες το έφτιαξε η φύση

Και να μην τρέχουμε κατόπιν πίσω από τα γεγονότα και πίσω από ζημιές και πολλές φορές, πίσω από επώδυνα συμβάντα.

Με τέτοια έργα, νομίζω, ότι τρέχουμε να προλάβουμε, κύριε Υπουργέ.

Αυτή ήταν και η σύντομη δική μου παρέμβαση.

Κύριε Υπουργέ, έχετε το λόγο για να απαντήσετε σε αυτά που ερωτηθήκατε.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Και ευχαριστώ και τους εκπροσώπους των κομμάτων, διότι, πραγματικά, η συζήτηση που γίνεται είναι μια πολύ σοβαρή, πολύ αξιοπρεπής συζήτηση και μια συζήτηση, η οποία νομίζω ότι αναβαθμίζει και τη δουλειά που γίνεται, εδώ πέρα, στο Ελληνικό Κοινοβούλιο, από την πλευρά των εκπροσώπων όλων των κομμάτων.

Θα προσπαθήσω να απαντήσω σε όλα τα ερωτήματά σας.

Όμως, προτού ξεκινήσω, θα ήθελα, από την πλευρά μου, να ευχαριστήσω την «ΕΓΝΑΤΙΑ ΟΔΟΣ Α.Ε.» -και τη Διοίκηση και τους εργαζομένους. Όταν – εγώ ως Γενικός Γραμματέας και ο Κώστας Καραμανλής ως Υπουργός Υποδομών και Μεταφορών- αναλάβαμε το Υπουργείο και τη διοίκηση όλων των εποπτευόμενων φορέων, όλοι θεωρούσαν -και το λέω με μια ιδιαίτερη ευαισθησία που έχω ως Μακεδόνας- ότι η ΕΓΝΑΤΙΑ είναι μια εταιρεία που είναι τελειωμένη. Πραγματικά, επί των ημερών μας, η ΕΓΝΑΤΙΑ έχει δημοπρατήσει, μέχρι αυτήν τη στιγμή, 260 εκατομμύρια -μόνο έργα- και περίπου ακόμη 30-35 εκατομμύρια μελέτες. Διορθώστε με, κύριε Κουτσούκο.

Και το λέω αυτό, γιατί πραγματικά δώσαμε τη δυνατότητα σε μια εταιρεία να αποδείξει τις δυνατότητές της και να κάνει μια πάρα πολύ σημαντική δουλειά, κυρίως στο κομμάτι της Βορείου Ελλάδος. Και αυτό είναι πάρα πολύ σημαντικό, για να προχωρήσουν ζητήματα και έργα. Διότι, όση μεγάλη τεχνική ικανότητα και αν έχει το Υπουργείο Υποδομών και Μεταφορών, χρειάζεται και τους εποπτευόμενους φορείς για την εξειδίκευση που έχουν σε συγκεκριμένα έργα και συγκεκριμένες περιοχές. Και είναι σημαντικό να έχουμε τόσο καλές εταιρείες και εποπτευόμενους φορείς. Και προσπαθούμε, από την πλευρά μας, να κάνουμε το καλύτερο δυνατό και για τους εργαζόμενους, ώστε να προχωρήσει όλος αυτός σχεδιασμός.

Να διευκρινίσω, σε αυτό το σημείο, ότι παραχωρείται ο αυτοκινητόδρομος. Νομίζω ότι είναι θέμα μηνών να προχωρήσει στην υπογραφή της Σύμβασης, από ό,τι γνωρίζω και όπως μας έχει ενημερώσει ο κ. Πολίτης, ο Διευθύνων Σύμβουλος του ΤΑΙΠΕΔ. Μέσα στο επόμενο διάστημα, θα γίνει και αυτό, δηλαδή η υπογραφή της Σύμβασης, η οποία ήταν μια πολύ μεγάλη παραχώρηση, με ένα πολύ μεγάλο τίμημα για το ελληνικό δημόσιο και αυτό αποδεικνύει πόσο σοβαρή δουλειά γίνεται από όλες τις πλευρές.

Τέλος σε ότι αφορά το κομμάτι της Εγνατίας και σε ότι αφορά το θέμα της Κλεισούρας και του έργου στη Δυτική Μακεδονία.

Να πάω, τώρα, στο έργο στην Ανατολική Αττική.

Να διευκρινίσω καταρχήν ότι είναι διαφορετικές οι λεκάνες απορροής των δύο αυτών έργων -άλλη λεκάνη απορροής του Αγίου Γεωργίου του Ερασίνου και άλλη λεκάνη απορροής της Ραφήνας. Πολύ σωστά τα διευκρίνισε ο κ. Πρόεδρος. Είναι σημαντικά έργα.

Από την πρώτη στιγμή, παρόλο που η αρμοδιότητα ανήκει στο Υπουργείο Υποδομών και Μεταφορών μόνο σε όσα έργα χαρακτηρίζει εθνικής σημασίας, η αντιπλημμυρική θωράκιση ανήκει στις Περιφέρειες και στους δήμους. Τα έργα που το Υπουργείο Υποδομών χαρακτηρίζει ως εθνικής σημασίας, αυτά προχωρά και αυτά είναι η αρμοδιότητά του.

Βλέπετε ότι στο Λεκανοπέδιο Αττικής γίνεται μια πολύ σοβαρή δουλειά να προχωρήσουμε -και σε συνεργασία, πολλές φορές, και με την Περιφέρεια και με τον Γιώργο Πατούλη- σε ένα συνδυασμό έργων αντιπλημμυρικής θωράκισης, ώστε να κλείσουμε, δυστυχώς και σε αυτό το σημείο, κενά δεκαετιών.

Τεχνικά να απαντήσω, κύριε Πρόεδρε. Αντικείμενο του έργου είναι η διευθέτηση της κοίτης του ρέματος, από την εκβολή στη θάλασσα μέχρι τη γέφυρα στη Λεωφόρο Σπάτων. Είναι μήκους 14,8 χιλιομέτρων και με σύνδεση στο υφιστάμενο τεχνικό της γέφυρας. Μπορώ να σας καταθέσω και όλα τα χαρτιά, όσα χρειάζεται, ώστε να δείτε όλες τις παρεμβάσεις μας και ό,τι ακριβώς γίνεται.

Άκουσα, αν δεν κάνω λάθος, από τον κύριο Γκόκα, σε ότι αφορά την εξέλιξη του έργου. Καταρχήν, χαίρομαι που αναγνωρίζετε ότι, σε αυτά τα τρεισήμισι χρόνια, η Ηγεσία του Υπουργείου έχει προκηρύξει πάρα πολλά έργα και έχει δημοπρατήσει έργα που δεν είχαν δημοπρατηθεί σε αντίστοιχες περιόδους τριών και τρεισήμισι ετών.

Και να ξέρετε ότι η βούληση μας δεν είναι μόνο να δημοπρατούμε. Βούλησή μας είναι να προχωρούν τα έργα, να προχωρούν σύμφωνα με τα χρονοδιαγράμματα που έχουμε θέσει και να κάνουμε ότι είναι ανθρωπίνως δυνατό -και ότι είναι νόμιμο, βέβαια- ώστε τα έργα να προχωρούν. Είμαστε πάρα πολύ προσεκτικοί και στις αποφάσεις της ελληνικής δικαιοσύνης και πολύ προσεκτικοί σε ό,τι αφορά τις παρεμβάσεις μας.

Ξέρετε, τώρα βρισκόμαστε σε μια ιδιαίτερη περίοδο. Βρισκόμαστε εν μέσω μιας τεράστιας ενεργειακής κρίσης, σε έναν πόλεμο που γίνεται στη γειτονιά μας, στην Ευρώπη και αφού έχουμε περάσει μια υγειονομική κρίση, οι οποία βαθύτατα επηρέασε όλη την εφοδιαστική αλυσίδα.

Σε αυτό, λοιπόν, το περιβάλλον έχουμε καταφέρει να μη σταματήσουν τα εργοτάξια. Το έχουμε καταφέρει γιατί είμαστε ουσιαστικά πάνω και από τις αναθέτουσες Αρχές του Υπουργείου, αλλά και ευρύτερα παίρνοντας μέτρα και δράσεις, οι οποίες μας βοηθούν να τονώσουμε ουσιαστικά, αυτή την κατασκευαστική δραστηριότητα, η οποία σημαίνει χιλιάδες θέσεις εργασίας, σημαίνει ότι το επιστημονικό Προσωπικό που τα προηγούμενα χρόνια είχε φύγει στο εξωτερικό καταφέραμε να το φέρουμε πίσω και σημαίνει, ότι θα καταφέρουμε μέσα στα επόμενα χρόνια να φέρουμε την επιδιωκόμενη ανάπτυξη στον τόπο μας.

Άρα, κύριε Γκόκα, έχουμε κάνει το πλαίσιο των παρεμβάσεων που έχουμε καταθέσει και μέσα από τη νομοθετική παρέμβαση που κάναμε και για την εξάμηνη παράταση των έργων και για το πριμ του 5% και για το παρατηρητήριο τιμών και για την αναθεώρηση των συντελεστών. Μe ένα πλέγμα δράσεων κρατάμε αυτή τη στιγμή ενεργά τα εργοτάξια σε όλη τη χώρα. Επιτρέψτε μου να απαντήσω με μια ακόμη ερώτηση που άκουσα, για το κόστος της Κλεισούρας.

Αναφερθήκατε στο νούμερο των 5 εκατ. ανά χιλιόμετρο. Επιτρέψτε μου να σας πω- γιατί το κάνατε και στη σηματοδότηση αυτό το πράγμα και δεν την έδωσα την απάντηση πριν.

Αφενός για την σηματοδότηση να πω το εξής, είναι διαφορετική η σηματοδότηση που κάνουμε στο Λάρισα-Βόλος και διαφορετική σηματοδότηση στα Παλιοφάρσαλα-Καλαμπάκα. Είναι άλλη τεχνολογία, οπότε είναι λογικό να έχει διαφορετικό κόστος, η μία είναι τύπου «τρόλεϊ», η άλλη είναι διαφορετικής τεχνολογίας, πολύ πιο σύγχρονη.

Το κόστος κάθε έργου βγαίνει από τις μελέτες. Εξειδικευμένο τεχνικό και επιστημονικό προσωπικό μας λέει πόσο ακριβώς στοιχίζει κάθε έργο και έτσι δημοπρατούμε τα έργα. Δεν είναι δουλειά του κάθε Υφυπουργού, του κάθε Γενικού ή του κάθε Υπουργού, να βλέπει ουσιαστικά και να κρίνει τη δουλειά εξειδικευμένων επιστημόνων οι οποίοι προχωρούν και μας δίνουν τις απαραίτητες μελέτες, ώστε να μπορούμε να δημοπρατούμε όλα αυτά τα έργα.

Το έργο, επαναλαμβάνω χρηματοδοτείται από το ΠΕΠ Δυτικής Μακεδονίας και για τον Κάθετο Άξονα 50 που αναφέρετε, προχωρά ο σχεδιασμός, ισχύει ό,τι έχουμε ανακοινώσει ως Κυβέρνηση, ώστε όλα τα κομμάτια αυτού του έργου να προχωρήσουν εντός του επόμενου διαστήματος.

Νομίζω, κύριε Πρόεδρε, κάλυψα το μεγαλύτερο κομμάτι, αν όχι όλες, τις ερωτήσεις. Μου κάνατε και μια ερώτηση για την Κρήτη, ξέρετε η Κρήτη είναι το αγαπημένο μου θέμα, παρόλο που κατάγομαι από την Θεσσαλονίκη, αλλά πραγματικά το ενδιαφέρον που δείχνουμε για την Κρήτη είναι πολύ μεγάλο. Επιτρέψτε μου όμως την απάντηση να τη δώσουμε στον Περιφερειάρχη, γιατί στο Περιφερειακό Συμβούλιο έγιναν όλες οι παρατηρήσεις, μέσα στις επόμενες μέρες θα βρισκόμαστε στην Κρήτη και να είστε σίγουρος, ότι θα τα λύσουμε όλα τα προβλήματα και να προχωρήσουμε όπως πρέπει, γιατί πραγματικά ο ΒΟΑΚ, το επαναλαμβάνω για μία φορά ακόμη, θα είναι ένα έργο το οποίο θα αλλάξει όλη την όψη της Κρήτης. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστώ, το λόγο έχει ο κ. Γκόκας

**ΧΡΗΣΤΟΣ ΓΚΟΚΑΣ:** Ευχαριστώ. Μεταξύ των άλλων, κύριε Υπουργέ, σας ρώτησα εάν γνωρίζετε για το έργο της διευθέτησης του ρέματος Ερασίνου, αν συνεχίζονται οι εργασίες και αν υπάρχει κάποια καθυστέρηση ή κάποια διακοπή εργασιών, για λόγους που έχουν να κάνουν με την εργολαβία ή με τα αρχαιολογικά ευρήματα που ανακαλύφθηκαν κατά τις εκσκαφές της εκτέλεσης του έργου

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστώ, το λόγο έχει ο κ. Υπουργός

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ.

Κύριε Γκόκα γνωρίζετε, ότι η συνθετότητα και η πολυπλοκότητα όλων αυτών και ιδίως όλων αυτών των φιλοπεριβαλλοντικών αντιπλημμυρικών έργων, είναι πολύ μεγάλη. Σε πολλά έργα υπάρχουν ζητήματα τα οποία λύνονται κατά τη διάρκεια εκτέλεσης του έργου. Αυτό γίνεται και αυτή τη στιγμή, θα λυθούν τα όποια τεχνικά προβλήματα υπάρχουν αυτή τη στιγμή και το έργο, να είστε σίγουροι, ότι θα το προχωρήσουμε. Όλα τα έργα, αυτή τη στιγμή που εκτελούνται από το Υπουργείο Υποδομών και Μεταφορών, προχωρούν βάσει του σχεδιασμού, άλλωστε ό,τι πρόβλημα και αν υπάρχει, λύνεται είτε στα συμβατικά πλαίσια είτε λύνεται στα δικαστήρια. Εκτιμώ ότι δεν θα φτάσουμε στα δικαστήρια, νομίζω στα πλαίσια των συμβατικών υποχρεώσεων του αναδόχου και της αναθέτουσας Αρχής, θα λυθούν όλα τα ζητήματα που υπάρχουν.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ.Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Μία μόνο από τις ερωτήσεις που έθεσα, γιατί ήθελα μια απάντηση εδώ, ρώτησα προηγουμένως, ποιο είναι το κόστος των απαλλοτριώσεων στο ρέμα Ραφήνας και αν είναι μέσα στην εργολαβία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κ. Υπουργέ, παρακαλώ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών)**: Ήθελα να απαντήσω στην ερώτηση, γιατί έχει δίκιο ο κ. Βιλιάρδος ότι δεν απάντησα. Όχι, δεν είναι το κόστος των απαλλοτριώσεων. Το κόστος των απαλλοτριώσεων περιλαμβάνεται στο συνολικό έργο, ουσιαστικά όλα αυτά τα δέκα τα αντιπλημμυρικά, έχει ενταχθεί στο ΕΣΠΑ και είναι 8,3. Δεν είναι απομονωμένο στην κάθε εργολαβία. Έχουμε κάνει ουσιαστικά έναν κωδικό που υπάρχει στο σύνολο όλων αυτών των 10 αντιπλημμυρικών έργων. Για το συγκεκριμένο έργο είναι 8,3 εκατομμύρια το κόστος των απαλλοτριώσεων. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Για το συγκεκριμένο έργο, αλλά έχει προβλεφθεί. Υπάρχουν τα χρήματα για την απαλλοτρίωση.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών)**: Έχουμε εξασφαλίσει πόρους λόγω ΕΣΠΑ, γιατί το έργο είναι και ΕΣΠΑ και δάνειο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: **ΒΑΣΙΛΕΙΟΣ ΒΙΛΙΑΡΔΟΣ**: Δεν απάντησε κάποια άλλη ερώτηση για την έκπτωση της «Κωνσταντινίδης» που ρώτησα, αλλά προφανώς δεν ήθελε ο Υπουργός να απαντήσει, οπότε δεν πειράζει.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών)**: Σεβόμαστε πάντα ό,τι λέει η ελληνική δικαιοσύνη. Η απόφαση της ΑΕΠ ήταν ξεκάθαρη, δεν προσέφυγε κανείς στο Συμβούλιο της Επικρατείας. Οι αναθέτουσες αρχές οφείλουν να συμμορφώνονται πάντα με τις αποφάσεις της ελληνικής δικαιοσύνης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Η διαδικασία είναι γνωστή κ. Βιλιάρδο. Αρέσει, δεν αρέσει, αυτή είναι. Δεν έχει βρεθεί καλύτερη.

**ΒΑΣΙΛΕΙΟΣ ΒΙΛΙΑΡΔΟΣ**: Απλά ρώτησα, κ. Πρόεδρε. Ούτε ξέρω την εταιρία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Απλώς, τη περιέργεια τη δικιά σας πιθανόν να μην έχετε μόνο εσείς. Πιθανόν να την έχουν και άλλοι. Πιθανόν να την έχω και εγώ, θέλω να πω, αλλά το σημαντικό που κρατάμε είναι να προχωρούν τα έργα τελικά, τουλάχιστον στο τέλος της ημέρας, προς όφελος των τοπικών κοινωνιών. Αυτό είναι το σημαντικό. Τώρα, αν κάποιες φορές πληρώνουν και κάτι παραπάνω, πιθανόν να είναι και αυτό. Είναι μέσα στο πρόγραμμα.

Το λόγο έχει ο κ. Κουτσούκος.

**ΚΩΝΣΤΑΝΤΙΝΟΣ ΚΟΥΤΣΟΥΚΟΣ (Διευθύνων Σύμβουλος της «ΕΓΝΑΤΙΑ ΟΔΟΣ» Α.Ε.)**: Πολύ σύντομα, θέλω να δώσω λίγο μια διευκρίνιση σε σχέση με το κόστος, μήπως διευκολύνω λίγο το κομμάτι αυτό. Πριν πω αυτό, θα μου επιτρέψετε να πω ότι είναι ιδιαιτέρως τιμητικό να εκπροσωπώ εδώ την εταιρεία «Εγνατία Οδός» και να ακούω τόσο καλά σχόλια. Να προσθέσω σε όσα είπε ο Υπουργός προηγουμένως ότι, επί πλέον των δυσκολιών που υπάρχουν όπως ξέρετε γενικά στο Δημόσιο, είχαμε και τη μεγάλη δυσκολία δύο ετών της πανδημίας. Οπότε τα αποτελέσματα που βλέπουμε τώρα των έργων που έχουμε κάνει και του ύψους των έργων που ανέφερε και ο Υπουργός προηγουμένως, είναι μια δουλειά η οποία κάναμε σε συντονισμό με τον Υφυπουργό και τον Υπουργό, από την αρχή, από το 2020 δηλαδή, και είναι αποτελέσματα τριετίας.

Αυτό είναι σημαντικό να το πω, διότι, κατά τη διάρκεια της πανδημίας υπήρχαν πάρα, μα πάρα πολλοί συνάδελφοι, οι οποίοι δεν εκμεταλλεύτηκαν την πανδημία για να μη δουλεύουν και εργάστηκαν πάρα πολύ σκληρά και πρέπει να τους το πιστώσουμε αυτό.

Σε σχέση με το κόστος θα ήθελα να πω το εξής: Υπάρχουν αντίστοιχα κομμάτια στην Εγνατία, τα οποία έχουν διπλάσιο και, περίπου, δυόμισι φορές το κόστος του μήκους. Το συγκεκριμένο κομμάτι που αναφέρατε, που είναι 5, περίπου, εκατ. ευρώ, δεν είναι ιδιαιτέρως υψηλό. Ο άξονας έχει μία λωρίδα 3,75 συν 0,25, που είναι η βοηθητική λωρίδα και αυτό είναι εκατέρωθεν, αλλά επειδή είναι πάρα πολύ το ανάγλυφο και οι μηκοτομές τεταμένες, υπάρχουν κλίσεις που φτάνουν σε μεγάλο τμήμα μέχρι και 8% και έχει στα τμήματα αυτά επιπλέον λωρίδα, η οποία είναι 3,5, περίπου, πλάτος για φορτηγά. Οπότε, ξέρετε το κόστος αυτό πρέπει να ληφθεί υπόψη. Αντιληπτό.

Σχετικά με τα απρόβλεπτα που αναφέρατε, ναι, υπάρχουν μέσα στον προϋπολογισμό. Είναι της τάξεως των 3,5 εκατομμυρίων ευρώ. Δεν εκτιμούμε ότι θα υπάρχει κάποιο πρόβλημα σε σχέση με το χρονοδιάγραμμα. Νομίζω αυτά ήταν, γενικά, που ήθελα να προσθέσω. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Στο σημείο αυτό, κυρίες και κύριοι συνάδελφοι, ολοκληρώθηκε η συνεδρίαση της Επιτροπής μας, όπου σήμερα είχαμε ενημέρωση από τους Υφυπουργούς Υποδομών και Μεταφορών, τον κύριο Καραγιάννη και τον κύριο Παπαδόπουλο, σχετικά με τα έργα

α) «Κατασκευή Επαρχιακής Οδού Καστοριάς - Πτολεμαΐδας Άξονας: Τμήμα ρέμα Κώτουρη - όρια Νομού Κοζάνης με σήραγγα στην Κλεισούρα» (κωδ. αναφ. 6000), με Αναθέτουσα Αρχή την Εγνατία Οδό Α.Ε. και β) «Διευθέτηση Οριοθέτηση Ρέματος Ραφήνας», με Αναθέτουσα Αρχή το Υπουργείο Υποδομών και Μεταφορών.

Στο σημείο αυτό ολοκληρώνεται η συνεδρίαση. Καλή συνέχεια σε όλους. Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Χιονίδης Σάββας, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Βρυζίδου Παρασκευή, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Καραθανασόπουλος Νικόλαος, Λαμπρούλης Γεώργιος, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 17.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**